text: Beboere utrygge efter brand
  24 maj 2011 kl. 09.44
  Flere beboere i Valdemarsgade 26 i Vejle føler sig utrygge efter en brand i ejendommen mandag. Det er nemlig anden gang, at en 57-årige kom til at starte en brand.
  - Han er høflig og rar, men det er nået dertil, at enten flytter han eller også gør vi, siger én af beboerne til Vejle Amts Folkeblad.
  Hos Boligselskabet AAB, der lejer ejendommen ud på Valdemarsgade, er der forståelse for beboernes utryghed, men også en vilje til at hjælpe dem, men:
  - Det kræver, at de klager, inden vi kan gøre noget. Lejeloven giver os faktisk mulighed for at opsige et lejemål, hvis en lejer er til fare for andre i beboelsen. Men det kræver, at vi får en klage over ham, og det har jeg ikke fået endnu, siger udlejningschef Tommy Mølgaard.
  Den 57-årige blev selv forbrændt, da han tabte en glød fra en cigaret i sin seng.
  